b"\n_START_ARTICLE_\nHobbitul\n_START_SECTION_\nContext\n_START_PARAGRAPH_\nErebor, cunoscut de asemenea sub numele de Muntele Singuratic, a fost creat \xc3\xaen anul 1999 al celui de-al treilea Ev de c\xc4\x83tre regele Thr\xc3\xa1in I, care a fugit cu piticii din poporul s\xc4\x83u dup\xc4\x83 ce a trezit un Balrog din Khazad-d\xc3\xbbm \xc3\xaen 1980. \xc8\x98ase secole mai t\xc3\xa2rziu, \xc3\xaen timpul domniei lui Thr\xc3\xb3r, un descendent al Thr\xc3\xa1in I \xc8\x99i bunicul lui Thorin, balaurul Smaug a atacat Erebor \xc8\x99i a luat \xc3\xaen posesia lui comoara piticilor, care sunt din nou obliga\xc8\x9bi s\xc4\x83 fug\xc4\x83._NEWLINE_Unicul Inel a fost pierdut dup\xc4\x83 ce Isildur a murit \xc3\xaen r\xc3\xa2ul Anduin din C\xc3\xa2mpiile Vesele, dar a fost g\xc4\x83sit cam prin 2460 de hobbitul D\xc3\xa9agol care a fost ucis de Sm\xc3\xa9agol. Fiind renegat de c\xc4\x83tre cunoscu\xc8\x9bi, Sm\xc3\xa9agol s-a ascuns \xc3\xaen Mun\xc8\x9bii Ce\xc8\x9bo\xc8\x99i unde, fiind corupt de c\xc4\x83tre puterea Inelului, a devenit o creatur\xc4\x83 slab\xc4\x83, pe nume Gollum._NEWLINE_\xc3\x8en 2841, cu un secol \xc3\xaenainte de evenimentele din Hobbitul, regele piticilor, Thr\xc3\xa1in al II-lea, a decis s\xc4\x83 se \xc3\xaentoarc\xc4\x83 \xc3\xaen Erebor, dar a fost capturat \xc8\x99i \xc3\xaenchis \xc3\xaen Dol Guldur. Nou\xc4\x83 ani mai t\xc3\xa2rziu, Gandalf vr\xc4\x83jitorul intr\xc4\x83 \xc3\xaen Dol Guldur \xc3\xaen secret \xc8\x99i \xc3\xael descoper\xc4\x83 pe pitic, care i-a dat harta \xc8\x99i cheia de la Muntele Singuratic \xc3\xaenainte de a muri. Vr\xc4\x83jitorul, de asemenea, a descoperit c\xc4\x83 comandantul din Dol Guldur este nimeni altul dec\xc3\xa2t Sauron, iar el \xc3\xaencearc\xc4\x83 s\xc4\x83 conving\xc4\x83 Consiliul Alb s\xc4\x83 atace \xc3\xaenainte s\xc4\x83 fie prea puternic, dar conduc\xc4\x83torul Consiliului, Saruman, este contra, \xc8\x99i la scurt timp \xc3\xaencepe c\xc4\x83utarea Unicului Inel \xc3\xaen C\xc3\xa2mpiile Vesele (Loeg Ningloron).\n_START_SECTION_\nPersonaje\n_START_PARAGRAPH_\nBilbo Baggins este protagonistul operei, un hobbit respectabil \xc8\x99i conservator n\xc4\x83scut pe 22 septembrie 2890 \xc3\xaen al treilea Ev. De-a lungul aventurilor sale, Bilbo face dese referiri la con\xc8\x9binutul c\xc4\x83m\xc4\x83rii lui de acas\xc4\x83 \xc8\x99i \xc3\xae\xc8\x99i dore\xc8\x99te s\xc4\x83 fi avut mai mult\xc4\x83 m\xc3\xa2ncare. P\xc3\xa2n\xc4\x83 c\xc3\xa2nd g\xc4\x83se\xc8\x99te inelul magic, este mai pu\xc8\x9bin important._NEWLINE_Gandalf (rasa Maia) este un vr\xc4\x83jitor itinerant care \xc3\xaei face cuno\xc8\x99tin\xc8\x9b\xc4\x83 lui Bilbo cu un grup de treisprezece gnomi. El dispare deseori \xc3\xaen timpul c\xc4\x83l\xc4\x83toriei, doar pentru a ap\xc4\x83rea din nou \xc3\xaen momentele cheie._NEWLINE_Thorin Scut-de-Stejar  este m\xc3\xa2ndrul \xc8\x99i pomposul conduc\xc4\x83tor al grupului de gnomi \xc8\x99i mo\xc8\x99tenitor al regatului distrus al gnomilor de sub Muntele Singuratic. Thorin face multe gre\xc8\x99eli la conducere, baz\xc3\xa2ndu-se pe Gandalf \xc8\x99i pe Bilbo ca s\xc4\x83 \xc3\xael scoat\xc4\x83 din necaz, dar se dovede\xc8\x99te a fi un mare r\xc4\x83zboinic._NEWLINE_Smaug este un dragon care, cu mult timp \xc3\xaen urm\xc4\x83, a jefuit regatul gnomilor al bunicului lui Thorin \xc8\x99i care acum doarme deasupra unei mari comori._NEWLINE_Ac\xc8\x9biunea cuprinde \xc8\x99i alte personaje, cu importan\xc8\x9b\xc4\x83 diferit\xc4\x83, cum ar fi ceilal\xc8\x9bi doisprezece gnomi din grup (Balin, Gl\xc3\xb3in, Bifur, Bofur, Bombur, Dwalin, Ori, Dori, Nori, \xc3\x93in, K\xc3\xadli \xc8\x99i F\xc3\xadli), dou\xc4\x83 tipuri de elfi, oameni, troli m\xc3\xa2nc\xc4\x83tori de oameni, uria\xc8\x99i arunc\xc4\x83tori de bolovani, goblini r\xc4\x83i din pe\xc8\x99teri, p\xc4\x83ianjeni gigantici vorbitori din p\xc4\x83duri, vulturi vorbitori uria\xc8\x99i \xc8\x99i curajo\xc8\x99i, lupi r\xc4\x83i alia\xc8\x9bi cu goblinii, Elrond cel \xc3\xaen\xc8\x9belept, Gollum - o creatur\xc4\x83 ciudat\xc4\x83 care tr\xc4\x83ie\xc8\x99te pe un lac subteran, Beorn - un om care poate lua forma unui urs \xc8\x99i Bard Arca\xc8\x99ul - un arca\xc8\x99 sumbru dar de onoare din Ora\xc8\x99ul Lacului (Esgaroth).\n_START_SECTION_\nAc\xc8\x9biune\n_START_PARAGRAPH_\nPovestea \xc3\xaencepe din ziua \xc3\xaen care hobbitul Bilbo Baggins un locuitor al Comitatului, are parte de o vizit\xc4\x83 nea\xc8\x99teptat\xc4\x83 din partea vr\xc4\x83jitorului Gandalf \xc8\x99i unui grup de treisprezece gnomi(dwarfi) condu\xc8\x99i de Thorin (Scut-de-Stejar), compus din Balin, Gl\xc3\xb3in, Bifur, Bofur, Bombur, Dwalin, Ori, Dori, Nori, \xc3\x93in, K\xc3\xadli \xc8\x99i F\xc3\xadli. Gnomii mai au nevoie de un membru \xc3\xaen grupul lor, un ho\xc8\x9b experimentat, pentru a-\xc8\x99i duce la bun sf\xc3\xa2r\xc8\x99it planul: s\xc4\x83 c\xc3\xa2\xc8\x99tige Muntele Singuratic, s\xc4\x83-l \xc3\xaenfr\xc3\xa2ng\xc4\x83 pe balaurul Smaug \xc8\x99i s\xc4\x83 recupereze regatul \xc8\x99i comorile sale. Gandalf l-a recomandat pe Bilbo pentru aceast\xc4\x83 misiune, iar el accept\xc4\x83 s\xc4\x83-i \xc3\xaenso\xc8\x9beasc\xc4\x83 \xc3\xaen aventur\xc4\x83._NEWLINE_\xc3\x8en drumul spre Mun\xc8\x9bii Ce\xc8\x9bo\xc8\x99i, grupul este capturat de trei troli (Tom, Bert \xc8\x99i William) chiar dup\xc4\x83 ce Gandalf i-a p\xc4\x83r\xc4\x83sit. Vr\xc4\x83jitorul, cunosc\xc3\xa2nd sl\xc4\x83biciunea acestor creaturi, le transform\xc4\x83 \xc3\xaen stane de piatr\xc4\x83. \xc3\x8en vizuina trolilor, compania a descoperit s\xc4\x83bii, iar Bilbo prime\xc8\x99te un pumnal, pe care el \xc3\xael poate folosi ca o sabie, din cauza dimensiunii sale mici, \xc8\x99i o nume\xc8\x99te mai t\xc3\xa2rziu Sting. Cur\xc3\xa2nd dup\xc4\x83 aceea, compania a ajuns la Rivendell, unde elful Elrond cel \xc3\xaen\xc8\x9belept le dezv\xc4\x83luie \xc8\x99i mai multe secrete ale h\xc4\x83r\xc8\x9bii._NEWLINE_Odat\xc4\x83 ajun\xc8\x99i \xc3\xaen Mun\xc8\x9bii Ce\xc8\x9bo\xc8\x99i, o furtun\xc4\x83 \xc3\xaei for\xc8\x9beaz\xc4\x83 s\xc4\x83 se refugieze \xc3\xaentr-o pe\xc8\x99ter\xc4\x83, unde sunt captura\xc8\x9bi de goblini \xc8\x99i du\xc8\x99i \xc3\xaen ad\xc3\xa2nc \xc3\xaen p\xc4\x83m\xc3\xa2nt. De\xc8\x99i Gandalf \xc3\xaei salveaz\xc4\x83, Bilbo se r\xc4\x83t\xc4\x83ce\xc8\x99te de ceilal\xc8\x9bi \xc3\xaen timp ce fuge de goblini. Pierdut \xc3\xaen tunelele goblinilor, el d\xc4\x83 peste un inel misterios (Inelul pe care l-a g\xc4\x83sit D\xc3\xa9agol, hobbitul ucis de Sm\xc3\xa9agol, adic\xc4\x83 Gollum) \xc8\x99i \xc3\xael \xc3\xaent\xc3\xa2lne\xc8\x99te pe Gollum, care \xc3\xael provoac\xc4\x83 la un joc de ghicitori cu miz\xc4\x83 mortal\xc4\x83. Cu ajutorul inelului, care \xc3\xael face invizibil, Bilbo scap\xc4\x83 \xc8\x99i se al\xc4\x83tur\xc4\x83 gnomilor, cresc\xc3\xa2nd \xc3\xaen ochii lor. Ace\xc8\x99tia sunt din nou urm\xc4\x83ri\xc8\x9bi de un grup de orci \xc8\x99i wargi(lupi s\xc4\x83lbatici), dar interven\xc8\x9bia vulturilor le salveaz\xc4\x83 via\xc8\x9ba._NEWLINE_P\xc4\x83s\xc4\x83rile \xc3\xaei duc \xc3\xaen apropiere de casa de Beorn, un om care se poate preschimba \xc3\xaen urs. El \xc3\xaei ajut\xc4\x83 s\xc4\x83 ajung\xc4\x83 \xc3\xaen Codrul \xc3\x8entunecat. La marginea p\xc4\x83durii, Gandalf se desparte de prietenii lui. \xc3\x8en timpul trecerii lor prin p\xc4\x83dure, gnomii sunt captura\xc8\x9bi de dou\xc4\x83 ori, o dat\xc4\x83 de p\xc4\x83ianjenii gigan\xc8\x9bi \xc8\x99i o dat\xc4\x83 de c\xc4\x83tre elfi, dar de fiecare dat\xc4\x83, Bilbo folose\xc8\x99te inelul lui magic pentru a-i elibera pe tovar\xc4\x83\xc8\x99ii lui._NEWLINE_Apropiindu-se de Muntele Singuratic, c\xc4\x83l\xc4\x83torii sunt \xc3\xaent\xc3\xa2mpina\xc8\x9bi de oamenii din Ora\xc8\x99ul Lacului, care sper\xc4\x83 c\xc4\x83 gnomii vor \xc3\xaendeplini profe\xc8\x9bia uciderii lui Smaug. Cu ajutorul inelului, Bilbo se furi\xc8\x99eaz\xc4\x83 p\xc3\xa2n\xc4\x83 la vizuina balaurului, \xc8\x99i dup\xc4\x83 o conversa\xc8\x9bie cu el, fuge cu o cup\xc4\x83 din aur \xc8\x99i afl\xc4\x83 despre punctul slab din armura lui, mai exact burta. Dragonul se \xc3\xaenfurie \xc8\x99i, consider\xc3\xa2nd c\xc4\x83 Ora\xc8\x99ul Lacului l-a ajutat pe intrus, porne\xc8\x99te \xc3\xaempotriva locuitorilor. Un sturz nobil, care a auzit cele spuse de Bilbo despre vulnerabilitatea lui Smaug, \xc3\xaei raporteaz\xc4\x83 acest lucru lui Bard, care reu\xc8\x99e\xc8\x99te s\xc4\x83 ucid\xc4\x83 dragonul cu o s\xc4\x83geat\xc4\x83._NEWLINE_C\xc3\xa2nd gnomii pun st\xc4\x83p\xc3\xa2nire pe munte, Bilbo g\xc4\x83se\xc8\x99te Piatra Ark, o bijuterie de familie a dinastiei lui Thorin, pe care o fur\xc4\x83. Elfii P\xc4\x83dureni \xc8\x99i Oamenii Lacului asediaz\xc4\x83 Muntele \xc8\x99i cer r\xc4\x83splat\xc4\x83 pentru ajutor, compensa\xc8\x9bii pentru distrugerea Ora\xc8\x99ului Lacului \xc8\x99i partea lor din comoar\xc4\x83. Thorin refuz\xc4\x83 \xc8\x99i, chem\xc3\xa2ndu-\xc8\x99i semenii din mun\xc8\x9bii Nordului, \xc3\xae\xc8\x99i \xc3\xaent\xc4\x83re\xc8\x99te pozi\xc8\x9bia. Bilbo \xc3\xaencearc\xc4\x83 s\xc4\x83 medieze conflictul cu ajutorul Pietrei Ark, dar Thorin este ne\xc3\xaenduplecat. El \xc3\xael alung\xc4\x83 pe Bilbo, iar b\xc4\x83t\xc4\x83lia pare inevitabil\xc4\x83._NEWLINE_A doua zi sosesc \xc3\xaent\xc4\x83riri (gnomii) conduse de Dain, v\xc4\x83rul lui Thorin - acesta refuz\xc3\xa2nd \xc3\xaen continuare orice negocieri. Armatele sunt dispuse s\xc4\x83 se lupte atunci c\xc3\xa2nd Gandalf reapare pentru a-i avertiza pe to\xc8\x9bi despre apropierea unei armate de goblini \xc8\x99i wargi. Gnomii, elfii \xc8\x99i oamenii se unesc apoi pentru a lupta \xc3\xaempotriva lor \xc3\xaen B\xc4\x83t\xc4\x83lia celor Cinci Popoare, care se pare c\xc4\x83 era pierdut\xc4\x83 pentru alian\xc8\x9b\xc4\x83 p\xc3\xa2n\xc4\x83 la sosirea vulturilor \xc8\x99i a lui Beorn. Acesta \xc3\xael ucide pe Bolg, liderul goblinilor, iar armata lor, demoralizat\xc4\x83, este u\xc8\x99or de \xc3\xaenvins. Victoria este c\xc3\xa2\xc8\x99tigat\xc4\x83 de cele trei armate, \xc3\xaens\xc4\x83 Thorin, Fili \xc8\x99i Kili au fost uci\xc8\x99i \xc3\xaen timpul confrunt\xc4\x83rii, primul amintit \xc3\xaemp\xc4\x83c\xc3\xa2ndu-se cu Bilbo chiar \xc3\xaenainte de a pieri. Hobbitul accept\xc4\x83 doar o mic\xc4\x83 parte din ceea ce \xc3\xaei revenea din comoar\xc4\x83, consider\xc3\xa2nd c\xc4\x83 nu are nevoie de mai mult, dar tot se \xc3\xaentoarce acas\xc4\x83 foarte bogat.\n_START_SECTION_\nPublicare\n_START_PARAGRAPH_\nGeorge Allen & Unwin, Ltd. din Londra a publicat prima edi\xc8\x9bie a Hobbitului pe 21 septembrie 1937. Primul tiraj a fost de 1.500 de exemplare \xc8\x99i s-a epuizat p\xc3\xa2n\xc4\x83 \xc3\xaen decembrie datorit\xc4\x83 recenziilor entuziaste. Pentru edi\xc8\x9bia american\xc4\x83, a c\xc4\x83rei lansare a fost programat\xc4\x83 pentru \xc3\xaenceputul anului 1938, Houghton Mifflin din Boston \xc8\x99i New York s-au preg\xc4\x83tit s\xc4\x83 includ\xc4\x83 patru ilustra\xc8\x9bii color. Allen & Unwin a decis s\xc4\x83 includ\xc4\x83 \xc8\x99i ea ilustra\xc8\x9biile color \xc3\xaen al doilea tiraj de 2300 de exemplare, lansat\xc4\x83 la sf\xc3\xa2r\xc8\x99itul anului 1937. \xc3\x8en ciuda popularit\xc4\x83\xc8\x9bii c\xc4\x83r\xc8\x9bii, criza h\xc3\xa2rtiei adus\xc4\x83 de Al Doilea R\xc4\x83zboi Mondial, care a luat sf\xc3\xa2r\xc8\x99it abia \xc3\xaen 1949, a f\xc4\x83cut deseori indisponibil\xc4\x83 cartea \xc3\xaen aceast\xc4\x83 perioad\xc4\x83. V\xc3\xa2nz\xc4\x83rile c\xc4\x83r\xc8\x9bii cresc dramatic odat\xc4\x83 cu publicarea St\xc4\x83p\xc3\xa2nului inelelor \xc8\x99i ajung la nivelul maxim \xc3\xaen anii 1960._NEWLINE_Mai multe edi\xc8\x9bii ale c\xc4\x83r\xc8\x9bii au fost publicate \xc3\xaen Marea Britanie, cartea fiind retip\xc4\x83rit\xc4\x83 frecvent de mai mul\xc8\x9bi editori britanici. \xc3\x8en plus, Hobbitul a fost tradus\xc4\x83 \xc3\xaen peste patruzeci de limbi, unele fiind  traduceri cunosc\xc3\xa2nd mai multe edi\xc8\x9bii._NEWLINE_\xc3\x8en 2008, aproape o sut\xc4\x83 de milioane de exemplare ale Hobbitului au fost v\xc3\xa2ndute \xc3\xaen toat\xc4\x83 lumea. \xc3\x8en Marea Britanie, Hobbitul nu a ie\xc8\x99it din topul 5.000 al c\xc4\x83r\xc8\x9bilor Nielsen BookScan din 1995, c\xc3\xa2nd a \xc3\xaenceput indexarea, ating\xc3\xa2nd un v\xc3\xa2rf de v\xc3\xa2nz\xc4\x83ri de trei ani de la 33.084 (2000) la 142.541 (2001), 126.771 (2002) \xc8\x99i 61.229 (2003), ceea ce o plaseaz\xc4\x83 pe pozi\xc8\x9bia a treia \xc3\xaen lista de c\xc4\x83r\xc8\x9bi \xe2\x80\x9ememorabile\xe2\x80\x9d de la Nielsen._NEWLINE_Popularitatea continu\xc4\x83 a Hobbitului face din exemplarele vechi ale c\xc4\x83r\xc8\x9bii elemente de atrac\xc8\x9bie pentru colec\xc8\x9bionari. Prima edi\xc8\x9bie englezeasc\xc4\x83 s-a v\xc3\xa2ndut la licita\xc8\x9bie pentru o sum\xc4\x83 de 6.000 de lire sterline, iar pre\xc8\x9bul pentru prima edi\xc8\x9bie semnat\xc4\x83 a ajuns la 60.000 \xc2\xa3.\n_START_SECTION_\nRevizuiri\n_START_PARAGRAPH_\n\xc3\x8en decembrie 1937, editorul Hobbitului, Stanley Unwin, i-a cerut lui Tolkien o continuare. Drept r\xc4\x83spuns, Tolkien i-a \xc3\xaenm\xc3\xa2nat ciorne din Silmarillion, pe care editorul le-a respins, consider\xc3\xa2nd c\xc4\x83 cititorii doresc \xe2\x80\x9emai multe despre hobbi\xc8\x9bi\xe2\x80\x9d. Tolkien a \xc3\xaenceput s\xc4\x83 lucreze la \xe2\x80\x9eNoul Hobbit\xe2\x80\x9d, transformat\xc4\x83 ulterior \xc3\xaen St\xc4\x83p\xc3\xa2nul inelelor, care nu doar c\xc4\x83 avea s\xc4\x83 schimbe caracterul pove\xc8\x99tii originale, dar avea s\xc4\x83 conduc\xc4\x83 \xc8\x99i la schimb\xc4\x83ri majore ale personajului Gollum._NEWLINE_\xc3\x8en prima edi\xc8\x9bie a Hobbitului, Gollum \xc3\xae\xc8\x99i pariaz\xc4\x83 de bun\xc4\x83 voie inelul magic \xc3\xaen concursul de ghicitori, iar el \xc8\x99i Bilbo se despart \xc3\xaen termeni amicali. \xc3\x8en a doua edi\xc8\x9bie, pentru a reflecta conceptul inelului \xc8\x99i a abilit\xc4\x83\xc8\x9bilor lui de a corupe, Tolkien l-a f\xc4\x83cut pe Gollum mai r\xc4\x83uvoitor cu Bilbo \xc8\x99i nemul\xc8\x9bumit de pierderea inelului. \xc3\x8ent\xc3\xa2lnirea ia sf\xc3\xa2r\xc8\x99it cu blestemul lui Gollum \xe2\x80\x9eHoss! Hoss! Hoss! Bagginss hossul! \xc3\x8el ur\xc3\xa2m, \xc3\xael ur\xc3\xa2m, \xc3\xael ur\xc3\xa2m pentru vessie!\xe2\x80\x9d, care pune bazele caracteriz\xc4\x83rii lui Gollum din St\xc4\x83p\xc3\xa2nul inelelor._NEWLINE_Pentru a-i ar\xc4\x83ta lui Unwin genul de schimb\xc4\x83ri necesare ca s\xc4\x83 armonizeze cartea cu St\xc4\x83p\xc3\xa2nul inelelor, Tolkien i-a trimis versiunea revizuit\xc4\x83 a capitolului \xe2\x80\x9eCimilituri \xc3\xaen \xc3\xaentuneric\xe2\x80\x9d, dar timp de c\xc3\xa2\xc8\x9biva ani nu a primit niciun r\xc4\x83spuns. C\xc3\xa2nd a primit modelul noii edi\xc8\x9bii, Tolkien a fost surprins s\xc4\x83 vad\xc4\x83 c\xc4\x83 aceasta con\xc8\x9binea capitolul revizuit. \xc3\x8en St\xc4\x83p\xc3\xa2nul inelelor, varianta original\xc4\x83 a jocului cu ghicitorile este explicat\xc4\x83 ca o \xe2\x80\x9eminciun\xc4\x83\xe2\x80\x9d inventat\xc4\x83 de Bilbo, \xc3\xaen timp ce edi\xc8\x9biile revizuite ar con\xc8\x9bine \xe2\x80\x9eadev\xc4\x83rata\xe2\x80\x9d poveste. Textul revizuit a devenit a doua edi\xc8\x9bie, publicat\xc4\x83 \xc3\xaen 1951 at\xc3\xa2t \xc3\xaen Marea Britanie, c\xc3\xa2t \xc8\x99i \xc3\xaen SUA._NEWLINE_Pentru a armoniza mai bine tonul din Hobbitul cu cel din continuarea sa, Tolkien a \xc3\xaenceput o nou\xc4\x83 versiune \xc3\xaen 1960, \xc3\xaendep\xc4\x83rt\xc3\xa2nd sec\xc8\x9biunile narative care nu aveau leg\xc4\x83tur\xc4\x83 cu ac\xc8\x9biunea. El a abandonat noua revizuire la capitolul al treilea, dup\xc4\x83 ce a fost criticat c\xc4\x83 \xe2\x80\x9enu mai este Hobbitul\xe2\x80\x9d, \xc3\xaen sensul c\xc4\x83 \xc3\xae\xc8\x99i pierduse mult din tonul vesel \xc8\x99i ritmul rapid._NEWLINE_Dup\xc4\x83 o serie de edi\xc8\x9bii paperback (bro\xc8\x99ate) neautorizate ale St\xc4\x83p\xc3\xa2nului inelelor, ap\xc4\x83rute la Ace Books \xc3\xaen 1965, Houghton Mifflin \xc8\x99i Ballantine Books i-au cerut lui Tolkien s\xc4\x83 revizuiasc\xc4\x83 textul Hobbitului pentru a re\xc3\xaennoi drepturile de autor americane. Textul, ap\xc4\x83rut \xc3\xaen 1966, a devenit a treia edi\xc8\x9bie. Tolkien a profitat de ocazie pentru a armoniza \xc8\x99i mai mult firul narativ cu cel din St\xc4\x83p\xc3\xa2nul inelelor \xc8\x99i cu cel din \xc3\xaenc\xc4\x83 nepublicata Quenta Silmarillion, cum se numea la vremea aceea opera la care lucra. Aceste mici ajust\xc4\x83ri includ, de exemplu, transformarea frazei elfi care acum sunt numi\xc8\x9bi gnomi, din prima \xc8\x99i a doua edi\xc8\x9bie (pagina 63), \xc3\xaen Elfii Nobili din Vest, neamul meu din a treia._NEWLINE_\xc3\x8en scrierile de \xc3\xaenceput, Tolkien folosea termenul \xe2\x80\x9egnom\xe2\x80\x9d pentru a se referi la al doilea r\xc3\xa2nd de Elfi Nobili \xe2\x80\x94 Noldor \xe2\x80\x94 consider\xc3\xa2nd c\xc4\x83 \xe2\x80\x9egnom\xe2\x80\x9d, derivat din grecescul gnosis (cunoa\xc8\x99tere), era un nume potrivit pentru cei mai \xc3\xaen\xc8\x9belep\xc8\x9bi elfi. Dar, din cauza utiliz\xc4\x83rii uzuale a cuv\xc3\xa2ntului \xe2\x80\x9egnom\xe2\x80\x9d cu referire la piticii de gr\xc4\x83din\xc4\x83, venit\xc4\x83 din secolul al XVI-lea, de la Paracelsus, Tolkien a renun\xc8\x9bat la termen.\n_START_SECTION_\nTraduceri\n_START_PARAGRAPH_\nRomanul atrage rapid aten\xc8\x9bia editurilor str\xc4\x83ine. \xc3\x8en vara lui 1938, la scurt timp \xc3\xaenainte de \xc3\xaenceperea celui de-al Doilea R\xc4\x83zboi Mondial, editura german\xc4\x83 Rutten & Loening, dorea s\xc4\x83 publice Hobbitul \xc3\xaen \xc8\x9bara ei, \xc8\x99i l-a \xc3\xaentrebat pe Tolkien despre posibilele sale origini evreie\xc8\x99ti. Descoperind legile de segregare naziste \xe2\x80\x9edemente\xe2\x80\x9d \xc8\x99i doctrina rasial\xc4\x83 \xe2\x80\x9etotal d\xc4\x83un\xc4\x83toare \xc8\x99i ne\xc8\x99tiin\xc8\x9bific\xc4\x83, Tolkien i-a scris editurii sale c\xc4\x83 respinge traducerea \xc3\xaen aceste condi\xc8\x9bii. Izbucnirea celui de-al Doilea R\xc4\x83zboi Mondial duce la abandonarea proiectului, spre regretul lui Tolkien, care a pariat cu fiul s\xc4\x83u cel mare cu privire la traducerea primei fraze celebre a romanului._NEWLINE_Prima traducere a Hobbitului \xc3\xaentr-o limb\xc4\x83 str\xc4\x83in\xc4\x83 este cea suedez\xc4\x83, publicat\xc4\x83 \xc3\xaen 1947. Tolkien este foarte sup\xc4\x83rat, spun\xc3\xa2nd c\xc4\x83 aceasta \xc8\x99i-a permis s\xc4\x83 traduc\xc4\x83 aproape tot, inclusiv cuv\xc3\xa2ntul hobbit: hompen. Alte dou\xc4\x83 traduceri suedeze sunt publicate mai t\xc3\xa2rziu \xc3\xaen 1962 \xc8\x99i din nou \xc3\xaen 1971. Cu toate acestea, succesul St\xc4\x83p\xc3\xa2nului inelelor \xc3\xaencurajeaz\xc4\x83 editurile str\xc4\x83ine s\xc4\x83 publice traduceri ale Hobbitului. Printre primele traduceri din timpul vie\xc8\x9bii lui Tolkien, se num\xc4\x83r\xc4\x83 cele \xc3\xaen limba german\xc4\x83 (1957), olandez\xc4\x83 (1960), polonez\xc4\x83 (1960), portughez\xc4\x83 (1962), spaniol\xc4\x83 (1964), japonez\xc4\x83 (1965), danez\xc4\x83 (1969), francez\xc4\x83 (1969), norvegian\xc4\x83 (1972), finlandez\xc4\x83 (1973), italian\xc4\x83 (1973) \xc8\x99i limba slovac\xc4\x83 (1973). Cu c\xc3\xa2teva luni \xc3\xaenainte de moartea sa, Tolkien afl\xc4\x83 c\xc4\x83 o traducere islandez\xc4\x83 este \xc3\xaen curs de elaborare, o \xc8\x99tire care \xc3\xael umple de bucurie; dar acest lucru nu s-a \xc3\xaent\xc3\xa2mplat \xc3\xaenainte de 1978.\n_START_SECTION_\nEdi\xc8\x9bii postume\n_START_PARAGRAPH_\nDe la moartea autorului au fost publicate trei edi\xc8\x9bii speciale ale Hobbitului: The Annotated Hobbit de Douglas A. Anderson, o edi\xc8\x9bie adnotat\xc4\x83 a romanului; o edi\xc8\x9bie ilustrat\xc4\x83 de Alan Lee; \xc8\x99i The History of The Hobbit de John D. Rateliff._NEWLINE_\xc3\x8en The Annotated Hobbit, Douglas Anderson furnizeaz\xc4\x83 \xc3\xaentregul text al c\xc4\x83r\xc8\x9bii publicate, cu comentarii \xc8\x99i ilustra\xc8\x9bii. Edi\xc8\x9biile de mai t\xc3\xa2rziu au ad\xc4\x83ugat \xc8\x99i texte din The Quest of Erebor - carte \xc3\xaen care se explic\xc4\x83 cum \xc8\x99i de ce Gandalf a aranjat recucerirea Muntelui Singuratic (\xe2\x80\x9eErebor\xe2\x80\x9d \xc3\xaen sindarin\xc4\x83). Comentariile lui Anderson prezint\xc4\x83 numeroase surse adunate de Tolkien c\xc3\xa2nd preg\xc4\x83tea textul, precum \xc8\x99i un istoric detaliat al schimb\xc4\x83rilor f\xc4\x83cute de Tolkien \xc3\xaen diferitele edi\xc8\x9bii publicate. Al\xc4\x83turi de adnot\xc4\x83ri, textul con\xc8\x9bine ilustra\xc8\x9bii prezente \xc3\xaen multe edi\xc8\x9bii traduse, inclusiv cele ale lui Tove Jansson. Tot aici apar o serie de texte greu de g\xc4\x83sit, cum ar fi varianta din 1923 a poemului lui Tolkien \xe2\x80\x9eIumonna Gold Galdre Bewunden\xe2\x80\x9d. Micheal D. C. Drout \xc8\x99i Hilary Wynn consider\xc4\x83 c\xc4\x83 opera furnizeaz\xc4\x83 o funda\xc8\x9bie solid\xc4\x83 pentru munca viitoare a criticilor._NEWLINE_Edi\xc8\x9bie ilustrat\xc4\x83 de Alan Lee a ap\xc4\x83rut \xc3\xaen 1997, cu ocazia celei de-a \xc8\x99aizecea aniversare a public\xc4\x83rii romanului Hobbitul \xc3\xaen Marea Britanie. Lucrarea cuprinde 26 de ilustra\xc8\x9bii color \xc8\x99i 38 de ilustra\xc8\x9bii alb-negru, toate realizate de Lee._NEWLINE_\xc3\x8en The History of the Hobbit (Istoria Hobbitului), publicat\xc4\x83 \xc3\xaen dou\xc4\x83 p\xc4\x83r\xc8\x9bi \xc3\xaen 2007, John Rateliff ofer\xc4\x83 textul complet al versiunii originale \xc8\x99i al versiunilor intermediare ale c\xc4\x83r\xc8\x9bii, completate cu comentarii privind leg\xc4\x83tura \xc3\xaentre erudi\xc8\x9bia lui Tolkien \xc8\x99i crea\xc8\x9bia sa. Rateliff prezint\xc4\x83 \xc8\x99i varianta abandonat\xc4\x83 din anii '60. Cartea separ\xc4\x83 comentariile lui Rateliff de textul lui Tolkien, permi\xc8\x9b\xc3\xa2ndu-i cititorului s\xc4\x83 parcurg\xc4\x83 textul original f\xc4\x83r\xc4\x83 \xc3\xaentreruperi. Rateliff a inclus \xc8\x99i ilustra\xc8\x9bii ale lui Tolkien nepublicate anterior. \xc3\x8en recenzia publicat\xc4\x83 \xc3\xaen Mythlore, Jason Fisher declara c\xc4\x83 opera este \xe2\x80\x9eun punct de pornire indispensabil pentru studiul Hobbitului\xe2\x80\x9d.\n_START_SECTION_\nGen\n_START_PARAGRAPH_\nHobbitul folose\xc8\x99te modele narative ale literaturii pentru copii, lucru vizibil prin prezen\xc8\x9ba naratorului omniscient \xc8\x99i a personajelor cu care copii pre-adolescentini se pot identifica, cum ar fi micu\xc8\x9bul Bilbo, obsedat de m\xc3\xa2ncare \xc8\x99i cu o moralitate ambigu\xc4\x83. Curgerea timpului \xc8\x99i dezvoltarea ac\xc8\x9biunii sunt \xc3\xaen str\xc3\xa2ns\xc4\x83 leg\xc4\x83tur\xc4\x83, iar \xe2\x80\x9esiguran\xc8\x9ba\xe2\x80\x9d \xc8\x99i \xe2\x80\x9epericolul\xe2\x80\x9d sunt bine delimitate. Ambele elemente sunt specifice literaturii pentru copii, la fel cum este circuitul \xe2\x80\x9eacas\xc4\x83-plecat-acas\xc4\x83\xe2\x80\x9d (sau there and back again - \xe2\x80\x9eacas\xc4\x83 \xc8\x99i \xc3\xaenapoi\xe2\x80\x9d), structur\xc4\x83 tipic\xc4\x83 pentru Bildungsroman. \xc3\x8en timp ce Tolkien a pretins ulterior c\xc4\x83 \xc3\xaei displace aspectul vocii naratorului care se adreseaz\xc4\x83 direct cititorului, acest element a contribuit semnificativ la succesul c\xc4\x83r\xc8\x9bii, f\xc4\x83c\xc3\xa2nd ca povestea s\xc4\x83 fie deseori citit\xc4\x83 cu voce tare. Emer O'Sullivan, \xc3\xaen Comparative Children's Literature, citeaz\xc4\x83 Hobbitul ca una dintre pu\xc8\x9binele c\xc4\x83r\xc8\x9bi pentru copii acceptate \xc3\xaen literatura mainstream, \xc3\xaempreun\xc4\x83 cu Sophie's World (1991) de Jostein Gaarder \xc8\x99i seria Harry Potter (1997-2007) a lui J. K. Rowling._NEWLINE_Tolkien a inten\xc8\x9bionat ca Hobbitul s\xc4\x83 fie un basm pentru copii. Multe dintre recenziile ini\xc8\x9biale ale c\xc4\x83r\xc8\x9bii se refer\xc4\x83 la ea ca la un basm. Totu\xc8\x99i, Bilbo Baggins nu este protagonistul obi\xc8\x99nuit al basmului - nu este fiu cel mare \xc8\x99i chipe\xc8\x99 sau fata cea mic\xc4\x83 \xc8\x99i frumoas\xc4\x83 \xe2\x80\x93 ci un hobbit rotofei, de v\xc3\xa2rst\xc4\x83 mijlocie. Opera e mult mai lung\xc4\x83 dec\xc3\xa2t idealul despre care vorbea Tolkien \xc3\xaen eseul On Fairy Stories (\xe2\x80\x9eDespre basme\xe2\x80\x9d). Multe motive prezente \xc3\xaen basme, cum ar fi repeti\xc8\x9bia evenimentelor similare prezente la sosirea piticilor \xc3\xaen casele lui Bilbo \xc8\x99i Beorn, precum \xc8\x99i temele folclorice de genul \xc3\xaempietririi trolilor, apar \xc3\xaen aceast\xc4\x83 poveste. Hobbitul se conformeaz\xc4\x83 celor modelului de 31-de-motive-prezente-\xc3\xaen-basme, despre care Vladimir Propp vorbe\xc8\x99te \xc3\xaen opera sa din 1928, Morphology of the Folk Tale, baz\xc3\xa2ndu-se pe analiza structural\xc4\x83 a folclorului rus._NEWLINE_\xc3\x8en general, cartea este considerat\xc4\x83 \xc8\x99i promovat\xc4\x83 ca literatur\xc4\x83 fantasy, dar, la fel ca Peter Pan and Wendy de J. M. Barrie \xc8\x99i The Princess and the Goblin de George MacDonald - ambele opere influen\xc8\x9b\xc3\xa2ndu-l pe Tolkien \xc8\x99i con\xc8\x9bin\xc3\xa2nd elemente fantasy - este considerat\xc4\x83 \xc3\xaen primul r\xc3\xa2nd literatur\xc4\x83 pentru copii. Cele dou\xc4\x83 genuri nu sunt separabile \xc3\xaen totalitate, a\xc8\x99a \xc3\xaenc\xc3\xa2t unele defini\xc8\x9bii ale genului high fantasy includ opere pentru copii de autori cum sunt L. Frank Baum \xc8\x99i Lloyd Alexander, al\xc4\x83turi de cele ale lui Gene Wolfe \xc8\x99i Jonathan Swift, a c\xc4\x83ror oper\xc4\x83 este considerat\xc4\x83, \xc3\xaen general, ca fiind pentru adul\xc8\x9bi. Sullivan consider\xc4\x83 prima publicare a Hobbitului ca un pas important \xc3\xaen dezvoltarea genului high fantasy, iar debutul din anii '60 al edi\xc8\x9biilor paperback din Hobbitul \xc8\x99i St\xc4\x83p\xc3\xa2nul inelelor ca fiind esen\xc8\x9biale \xc3\xaen crearea unei pie\xc8\x9be de mas\xc4\x83 pentru fic\xc8\x9biunea de acest gen \xc8\x99i pentru starea curent\xc4\x83 a genului fantasy.\n_START_SECTION_\nTeme\n_START_PARAGRAPH_\nElementul central al pove\xc8\x99tii \xc3\xael constituie evolu\xc8\x9bia \xc8\x99i maturizarea protagonistului, Bilbo Baggins. C\xc4\x83l\xc4\x83toria maturiz\xc4\x83rii lui, \xc3\xaen care \xc3\xae\xc8\x99i g\xc4\x83se\xc8\x99te identitatea \xc8\x99i \xc3\xaencrederea \xc3\xaen lumea care \xc3\xael \xc3\xaenconjoar\xc4\x83, poate fi privit\xc4\x83 mai cur\xc3\xa2nd ca un bildungsroman dec\xc3\xa2t ca o c\xc4\x83utare tradi\xc8\x9bional\xc4\x83. Conceptul jungian al individualiz\xc4\x83rii se reflect\xc4\x83 \xc8\x99i prin tema maturiz\xc4\x83rii \xc8\x99i a capacit\xc4\x83\xc8\x9bilor cresc\xc3\xa2nde, autorul pun\xc3\xa2nd fa\xc8\x9b\xc4\x83 \xc3\xaen fa\xc8\x9b\xc4\x83 cre\xc8\x99terea personal\xc4\x83 a lui Bilbo cu lipsa dezvolt\xc4\x83rii piticilor. Analogia \xe2\x80\x9elumii subp\xc4\x83m\xc3\xa2ntene\xe2\x80\x9d \xc8\x99i a eroului revenind din ea cu un dar (cum ar fi inelul, sau s\xc4\x83biile elfice) de care va beneficia societatea lui, se potrive\xc8\x99te arhetipului mitic al ini\xc8\x9bierii \xc8\x99i maturiz\xc4\x83rii, a\xc8\x99a cum este descris de Joseph Campbell. Jane Chance compar\xc4\x83 dezvoltarea \xc8\x99i maturizarea lui Bilbo cu a celorlalte personaje cu conceptele de guvernare bun\xc4\x83 versus guvernare rea derivate din manualul monastic Ancrene Wisse (despre care Tolkien a scris \xc3\xaen 1929) \xc8\x99i din \xc3\xaen\xc8\x9belegerea cre\xc8\x99tin\xc4\x83 a mitului lui Beowulf._NEWLINE_Elementul moral central al pove\xc8\x99tii \xc3\xael reprezint\xc4\x83 l\xc4\x83comia \xc8\x99i egoismul. \xc3\x8en timp ce l\xc4\x83comia este o tem\xc4\x83 recurent\xc4\x83 \xc3\xaen roman, cu unul sau mai multe episoade care prezint\xc4\x83 apetitul personajelor (fie c\xc4\x83 sunt troli care m\xc4\x83n\xc3\xa2nc\xc4\x83 pitici, sau pitici care m\xc4\x83n\xc3\xa2nc\xc4\x83 hran\xc4\x83 oferit\xc4\x83 de elfi) sau dorin\xc8\x9ba lor pentru obiecte frumoase, cum sunt aurul sau bijuteriile, ea este pus\xc4\x83 \xc3\xaen eviden\xc8\x9b\xc4\x83 pentru a deveni elementul moral al pove\xc8\x99tii doar c\xc3\xa2nd devine vizibil\xc4\x83 influen\xc8\x9ba Pietrei Ark asupra lui Thorin. Bilbo fur\xc4\x83 Piatra Ark \xe2\x80\x94 o relicv\xc4\x83 antic\xc4\x83 a piticilor \xe2\x80\x94 \xc8\x99i vrea s\xc4\x83 i-o dea \xc3\xaenapoi lui Thorin \xc3\xaen schimbul p\xc4\x83cii. Dar Thorin \xc3\xael va considera tr\xc4\x83d\xc4\x83tor pe hobbit, uit\xc3\xa2ndu-\xc8\x99i toate promisiunile anterioare. La sf\xc3\xa2r\xc8\x99it, Bilbo renun\xc8\x9b\xc4\x83 la piatra pre\xc8\x9bioas\xc4\x83 \xc8\x99i la mare parte din partea lui de comoar\xc4\x83 pentru a-i ajuta pe cei afla\xc8\x9bi \xc3\xaen nevoie. Tolkien exploreaz\xc4\x83 \xc8\x99i motivul bijuteriilor care st\xc3\xa2rnesc l\xc4\x83comia corup\xc4\x83toare din Silmarillion, exist\xc3\xa2nd leg\xc4\x83turi \xc3\xaentre Piatra Ark \xc8\x99i \xe2\x80\x9eSilmaril\xe2\x80\x9d \xc3\xaen etimologia inventat\xc4\x83 de Tolkien._NEWLINE_Hobbitul prezint\xc4\x83 \xc8\x99i tema animismului. Un concept important \xc3\xaen antropologie \xc8\x99i \xc3\xaen dezvoltarea copilului, animismul constituie ideea c\xc4\x83 toate lucrurile - inclusiv obiectele \xc8\x99i evenimentele naturale, precum \xc8\x99i fiin\xc8\x9bele vii de genul animalelor \xc8\x99i plantelor - posed\xc4\x83 inteligen\xc8\x9b\xc4\x83 similar\xc4\x83 omului. \xc3\x8en The History of the Hobbit, John D. Rateliff nume\xc8\x99te asta \xe2\x80\x9eTema Doctor Dolittle\xe2\x80\x9d, cit\xc3\xa2nd o serie de animale vorbitoare pentru a sublinia existen\xc8\x9ba acestei teme. Printre creaturile vorbitoare se num\xc4\x83r\xc4\x83 corbi, p\xc4\x83ianjeni \xc8\x99i dragonul Smaug, al\xc4\x83turi de antropomorfii gnomi \xc8\x99i elfi. Patrick Curry observ\xc4\x83 c\xc4\x83 animismul apare \xc8\x99i \xc3\xaen celelalte opere ale lui Tolkien, men\xc8\x9bion\xc3\xa2nd \xe2\x80\x9er\xc4\x83d\xc4\x83cinile mun\xc8\x9bilor\xe2\x80\x9d \xc8\x99i \xe2\x80\x9epicioarele copacilor\xe2\x80\x9d din Hobbitul ca o alunecare lingvistic\xc4\x83 dinspre lipsit de via\xc8\x9b\xc4\x83 c\xc4\x83tre animat. Tolkien considera ideea animismului str\xc3\xa2ns legat\xc4\x83 de dezvoltarea limbajului \xc8\x99i miturilor umane: \xe2\x80\x9e...Primii oameni care au vorbit despre \xc2\xabcopaci \xc8\x99i stele\xc2\xbb vedeau lucrurile complet diferit. Pentru ei, lumea era populat\xc4\x83 cu fiin\xc8\x9be mitologice... Pentru ei, \xc3\xaentreaga crea\xc8\x9bie era \xc2\xabo \xc8\x9bes\xc4\x83tur\xc4\x83 de mituri \xc8\x99i un tipar elfic\xc2\xbb\xe2\x80\x9d.\n_START_SECTION_\nSt\xc4\x83p\xc3\xa2nul inelelor\n_START_PARAGRAPH_\nHobbitul a fost adaptat\xc4\x83 \xc8\x99i revizuit\xc4\x83 de multe ori, iar continuarea, St\xc4\x83p\xc3\xa2nul inelelor, este considerat\xc4\x83 a fi cea mai mare mo\xc8\x99tenire a sa. Ac\xc8\x9biunea are aceea\xc8\x99i structur\xc4\x83 de baz\xc4\x83, evolu\xc3\xa2nd \xc3\xaen acela\xc8\x99i mod: povestea \xc3\xaencepe la Fund\xc4\x83tura, Gandalf \xc3\xael trimite pe protagonist \xc3\xaentr-o misiune spre est, Elrond \xc3\xaei acord\xc4\x83 g\xc4\x83zduire \xc8\x99i sfat, aventurierii scap\xc4\x83 de creaturi subp\xc4\x83m\xc3\xa2ntene periculoase, se al\xc4\x83tur\xc4\x83 unui grup de elfi, c\xc4\x83l\xc4\x83toresc printr-un \xc8\x9binut dezolant, lupt\xc4\x83 \xc3\xaentr-o b\xc4\x83t\xc4\x83lie de propor\xc8\x9bii mari, un descendent al regilor este repus pe tronul str\xc4\x83mo\xc8\x99esc \xc8\x99i grupul revine acas\xc4\x83, unde g\xc4\x83se\xc8\x99te lucrurile \xc3\xaentr-o stare mai proast\xc4\x83 dec\xc3\xa2t la plecare._NEWLINE_St\xc4\x83p\xc3\xa2nul inelelor con\xc8\x9bine mai multe scene, av\xc3\xa2nd o ac\xc8\x9biune mai sofisticat\xc4\x83 \xc8\x99i urm\xc4\x83rind periplul mai multor personaje. Tolkien a scris aceast\xc4\x83 carte \xc3\xaentr-o not\xc4\x83 mult mai grav\xc4\x83, introduc\xc3\xa2nd \xc3\xaen ea teme morale \xc8\x99i filozofice mai complexe. Diferen\xc8\x9bele dintre cele dou\xc4\x83 pove\xc8\x99ti pot influen\xc8\x9ba cititorii care se a\xc8\x99teapt\xc4\x83 ca operele s\xc4\x83 fie similare. Multe dintre diferen\xc8\x9bele tematice \xc8\x99i stilistice apar datorit\xc4\x83 faptului c\xc4\x83 Tolkien a scris Hobbitul ca o carte pentru copiii de la vremea apari\xc8\x9biei c\xc4\x83r\xc8\x9bii, iar St\xc4\x83p\xc3\xa2nul inelelor pentru v\xc3\xa2rsta la care au ajuns \xc3\xaentre timp acei copii. Unele diferen\xc8\x9be constau \xc3\xaen detalii minore; de exemplu, \xc3\xaen St\xc4\x83p\xc3\xa2nul inelelor gnomii sunt de cele mai multe ori numi\xc8\x9bi orci. \xc3\x8en plus, concep\xc8\x9bia lui Tolkien despre P\xc4\x83m\xc3\xa2ntul de Mijloc s-a schimbat \xc8\x99i a evoluat de-a lungul vie\xc8\x9bii sale \xc8\x99i pe parcursul scrierilor._NEWLINE_Fondul istoric al trilogiei St\xc4\x83p\xc3\xa2nul inelelor se dezv\xc4\x83luie pe m\xc4\x83sur\xc4\x83 ce ac\xc8\x9biunea avanseaz\xc4\x83 \xc8\x99i este elaborat\xc4\x83 \xc3\xaen anexe \xc8\x99i Silmarillion, publicate dup\xc4\x83 moartea lui Tolkien. Istoria \xc3\xaencepe cu mii de ani \xc3\xaenainte de povestea Inelului, c\xc3\xa2nd Lordul \xc3\x8entunecat Sauron a creat \xc3\xaen secret Unicul Inel, singurul de acest fel, pentru a-i controla pe ceilal\xc8\x9bi purt\xc4\x83tori ai Inelelor Puterii.\n_START_SECTION_\nHobbitul \xc3\xaen educa\xc8\x9bie\n_START_PARAGRAPH_\nStilul \xc8\x99i temele c\xc4\x83r\xc8\x9bii au fost considerate folositoare pentru a \xc3\xaembun\xc4\x83t\xc4\x83\xc8\x9bii abilit\xc4\x83\xc8\x9bile literare ale tinerilor cititori, preg\xc4\x83tindu-i pentru abordarea operelor lui Charles Dickens \xc8\x99i William Shakespeare. Fiind una dintre c\xc4\x83r\xc8\x9bile recomandate adolescen\xc8\x9bilor \xc3\xaentre 11 \xc8\x99i 14 ani pentru a \xc3\xaencuraja cultura general\xc4\x83, Hobbitul este promovat\xc4\x83 ca \xe2\x80\x9eoriginal\xc4\x83 \xc8\x99i \xc3\xaenc\xc4\x83 cea mai bun\xc4\x83 fic\xc8\x9biune scris\xc4\x83 vreodat\xc4\x83\xe2\x80\x9d de c\xc4\x83tre School Library Association._NEWLINE_Pentru a ajuta profesorii \xc8\x99i elevii s\xc4\x83 beneficieze la maxim de valorile cuprinse \xc3\xaen carte, au fost publicate o serie de ghiduri \xc8\x99i studii. Hobbitul aduce \xc3\xaen aten\xc8\x9bia tinerilor cititori concepte literare de genul alegoriei, opera fiind considerat\xc4\x83 o reflectare alegoric\xc4\x83 a vie\xc8\x9bii \xc8\x99i experien\xc8\x9belor autorului, \xc3\xaen ciuda faptului c\xc4\x83 autorul \xc3\xaensu\xc8\x99i a respins ideea citirii c\xc4\x83r\xc8\x9bii sale ca o alegorie. Acest diferend \xc3\xaei poate ajuta pe cititori s\xc4\x83 ia contact cu interpretarea \xe2\x80\x9ecititorului\xe2\x80\x9d \xc8\x99i a \xe2\x80\x9escriitorului\xe2\x80\x9d, cu doctrina Noii Critici \xc8\x99i cu mijloacele critice ale analizei freudiene, cum ar fi sublimarea, aceste unelte fiindu-le de folos \xc3\xaen abordarea operelor literare._NEWLINE_O alt\xc4\x83 abordare a fost aceea de a presupune c\xc4\x83 lipsa de importan\xc8\x9b\xc4\x83 a personajelor feminine din poveste este o dovad\xc4\x83 de discriminare sexual\xc4\x83. \xc3\x8en timp ce Bilbo apare ca un reprezentant al \xe2\x80\x9eomului de r\xc3\xa2nd\xe2\x80\x9d de orice gen, o abordare axat\xc4\x83 pe gen poate duce la stabilirea unor no\xc8\x9biuni de \xe2\x80\x9etext simbolic social\xe2\x80\x9d, \xc3\xaen care \xc3\xaen\xc8\x9belesurile sunt generate de lectura tenden\xc8\x9bioas\xc4\x83 a unei anumite opere. O ironie la adresa acestei interpret\xc4\x83ri o constituie faptul c\xc4\x83 prima adaptare autorizat\xc4\x83 a reprezentat-o o scenet\xc4\x83 realizat\xc4\x83 de o \xc8\x99coal\xc4\x83 de fete.\n_START_SECTION_\nAdapt\xc4\x83ri\n_START_PARAGRAPH_\nPrima adaptare autorizat\xc4\x83 a Hobbitului a ap\xc4\x83rut \xc3\xaen martie 1953, fiind o scenet\xc4\x83 realizat\xc4\x83 de St Margaret's School, Edinburgh. De atunci, Hobbitul a fost adaptat\xc4\x83 deseori \xc3\xaen diferite medii.\n_START_SECTION_\nJocuri\n_START_PARAGRAPH_\nDe la momentul public\xc4\x83rii sale, multe jocuri video \xc8\x99i jocuri de table au fost inspirate de roman. \xc3\x8en 1975, Larry Smith creeaz\xc4\x83 \xc8\x99i comercializeaz\xc4\x83 jocul The Battle of the Five Armies (\xe2\x80\x9eB\xc4\x83t\xc4\x83lia celor Cinci Armate\xe2\x80\x9d), ale c\xc4\x83ror drepturi au fost ulterior cump\xc4\x83rate de c\xc4\x83tre compania american\xc4\x83 Tactical Studies Rules (TSR). \xc3\x8en 1983, Iron Crown Enterprises (ICE) lanseaz\xc4\x83 un alt joc, The Lonely Mountain: Lair of Smaug the Dragon, proiectat de Coleman Charlton; un an mai t\xc3\xa2rziu, aceea\xc8\x99i societate creeaz\xc4\x83 propria versiune, The Battle of the Five Armies (premiat cu Origins Award), dezvoltate de asemenea de Charlton cu Richard H. Britton \xc8\x99i John Crowll, \xc8\x99i un joc de rol numit Middle-earth Role Playing, bazate at\xc3\xa2t pe Hobbitul, c\xc3\xa2t \xc8\x99i pe St\xc4\x83p\xc3\xa2nul Inelelor. \xc3\x8en 2001, a ap\xc4\x83rut un joc nou pe pia\xc8\x9b\xc4\x83: The Hobbit: The Defeat of the Evil Dragon Smaug, proiectat de Keith Meyers \xc8\x99i Michael Stern \xc8\x99i ilustrat de Ted Nasmith._NEWLINE_Povestea st\xc4\x83 la baza c\xc3\xa2torva jocuri pe calculator \xc8\x99i video, at\xc3\xa2t autorizate, c\xc3\xa2t \xc8\x99i neautorizate. Una care \xc3\xaentrune\xc8\x99te cele mai de succes este primul joc pe computer The Hobbit, dezvoltat \xc3\xaen 1982 de c\xc4\x83tre Bean Software \xc8\x99i distribuit de c\xc4\x83tre Melbourne House, fiind compatibil cu majoritatea calculatoarelor din acea perioad\xc4\x83. \xc3\x8en pachetul fiec\xc4\x83rui joc a fost inclus\xc4\x83 o copie a romanului, pentru a \xc3\xaencuraja juc\xc4\x83torii s\xc4\x83 \xc3\xael citeasc\xc4\x83, \xc8\x9bin\xc3\xa2nd cont c\xc4\x83 ideile jocului se reg\xc4\x83seau acolo. Astfel, se vede c\xc4\x83 jocul nu inten\xc8\x9bioneaz\xc4\x83 s\xc4\x83 repovesteasc\xc4\x83 ac\xc8\x9biunea, ci s\xc4\x83 stea al\xc4\x83turi de carte, folosind nara\xc8\x9biunea at\xc3\xa2t pentru a structura, c\xc3\xa2t \xc8\x99i pentru a motiva jocul. Jocul a c\xc3\xa2\xc8\x99tigat Golden Joystick Award (Premiul Golden Joystick), pentru Strategy Game of the Year (Jocul de strategie al anului) \xc3\xaen 1983 \xc8\x99i este r\xc4\x83spunz\xc4\x83tor pentru popularizarea frazei \xe2\x80\x9eThorin se a\xc8\x99az\xc4\x83 \xc8\x99i \xc3\xaencepe s\xc4\x83 c\xc3\xa2nte despre aur\xe2\x80\x9d._NEWLINE_\xc3\x8en 2003, Sierra Entertainment ofer\xc4\x83 un set de platforme cu elemente de joc de rol, de asemenea, intitulat The Hobbit pentru PC, PlayStation 2, Xbox \xc8\x99i GameCube. O versiune care con\xc8\x9bine intriga \xc8\x99i grafica caracterelor, dar cu o platform\xc4\x83 izometric\xc4\x83 2D \xc8\x99i cu caractere 3D, este proiectat pentru Game Boy Advance.\n_START_SECTION_\nAlte adapt\xc4\x83ri\n_START_PARAGRAPH_\nSeria de la BBC Radio 4 The Hobbit a fost o adaptare realizat\xc4\x83 de Michael Kilgarriff \xc8\x99i produs\xc4\x83 de John Powell, lansat\xc4\x83 \xc3\xaen opt p\xc4\x83r\xc8\x9bi (cu un total de patru ore) din septembrie p\xc3\xa2n\xc4\x83 \xc3\xaen noiembrie 1968. Aceast\xc4\x83 serie radiofonic\xc4\x83 de patru ore urmeaz\xc4\x83 \xc3\xaendeaproape intriga celei de-a doua edi\xc8\x9bii a romanului (1951). Din distribu\xc8\x9bie au f\xc4\x83cut parte Anthony Jackson \xc3\xaen rolul naratorului, Paul Daneman ca Bilbo, Wolfe Morris ca Gollum, John Justin ca Thorin, John Pullen ca Elrond \xc8\x99i Heron Carvic ca Gandalf. Seria a fost lansat\xc4\x83 pe caset\xc4\x83 audio \xc3\xaen 1988 \xc8\x99i pe CD \xc3\xaen 1997._NEWLINE_\xc3\x8en 1989, editura Eclipse Comics a publicat un roman grafic al Hobbitului, scris de Charles \xe2\x80\x9eChuck\xe2\x80\x9d Dixon \xc8\x99i Sean Deming \xc8\x99i ilustrat\xc4\x83 de David Wenzel. Acesta este \xc3\xaemp\xc4\x83r\xc8\x9bit \xc3\xaen trei volume, iar primul se \xc3\xaencheie atunci c\xc3\xa2nd Gollum juca jocul cu ghicitori cu Bilbo, iar al doilea atunci c\xc3\xa2nd compania scap\xc4\x83 de elfii silve\xc8\x99trii._NEWLINE_Hobbitul a fost adaptat de mai multe ori \xc3\xaen teatru, \xc3\xaen 1950. Intriga romanului este mai mult sau mai pu\xc8\x9bin maltrat\xc4\x83 \xc3\xaen func\xc8\x9bie de autorii de adaptare; cel mai sever caz a existat probabil \xc3\xaen Josul P\xc4\x83m\xc3\xa2ntului de Mijloc, un musical american pentru copii din 1969, notabil pentru utilizarea sa de limbaj \xe2\x80\x9erece\xe2\x80\x9d, aluziile sale la sexualitate \xc8\x99i ilumin\xc4\x83rile psihedelice._NEWLINE_Potrivit lui Dick Huemer, citat de David Koenig, Walt Disney a avut ideea de a adapta, \xc3\xaen 1938, Hobbitul, deoarece el nu putea \xc3\xaen\xc8\x9belege povestea romanului Alice \xc3\xaen \xc8\x9aara Minunilor \xc3\xaentr-un film."